Jan 03,2017
మందగించిన మౌలికం
న్యూఢిల్లీ: దేశ ఆర్థిక వ్యవస్థలో అత్యంత కీలకమైన ఎనిమిది రంగాల్లో ఉత్పత్తి పడకే సింది. పెద్ద నోట్ల రద్దు దెబ్బతో ఈ ఏడాది నవంబర్‌లో కీలక రంగాల ఉత్పత్తి వృద్ధి రేటు 4.9 శాతానికి దిగజారింది. ఇంతక్రితం అక్టోబర్‌ మాసంలో ఇది 6.6 శాతం వృద్ధిని కనబర్చింది. నవంబర్‌ నెలలో దేశ మౌలికరంగంలో వృద్ధి కొనసాగింది. అయితే అక్టోబర్‌ నెలతో పోలిస్తే వృద్ధి కాస్తా నెమ్మదించింది. బొగ్గు, ఉక్కు, విద్యుత్తు రంగాల్లో అరోగ్యకరమైన వృద్ధి కనబరచడంతో ఎనిమిది కీలక రంగాల 4.9శాతం వృద్ధి నమోదైంది. గతేడాది ఇదే నెలలో బొగ్గు, చమురు, సహజవాయువు, చమురు శుద్ధి ఉత్పత్తులు, ఎరువులు, స్టీల్‌, సిమెంట్‌, విద్యుత్‌ విభాగంలో 0.6శాతం వృద్ధి కనిపించింది. గత అక్టోబర్‌లో ఈ వృద్ధి 6.6 శాతంగా ఉంది. మొత్తం పారిశ్రామికోత్పత్తిలో (ఐఐపీ) ఈ కీలక రంగాల వాటా 38 శాతంగా ఉంటుంది. తాజా వృద్ధితో ఏప్రిల్‌-నవంబర్‌ త్రైమాసికంలో కీలక రంగాల 4.9శాతానికి విస్తరించినట్టుగా వాణిజ్య పరిశ్రమల శాఖ సోమవారం వెల్లడించింది. గత ఏడాది ఇదే కాలంలో వృద్ధి 2.5 శాతానికి మాత్రమే పరిమితమైనట్లుగా సర్కారు పేర్కొంది. బొగ్గు, ఉక్కు, విద్యుత్తు ఉత్పత్తి వరుసగా 6.4%, 5.6%, 10.2% ఎగబాకాయి. చమురు శుద్ధి, సిమెంట్‌ రంగాలలో వృద్ధి వరుసగా 2%, 0.5% వద్ద నిలిచింది.
మీ స్నేహితులకు రికమెండ్ చెయ్యండి